DÔVODOVÁ SPRÁVA

B. Osobitná časť
 
K § 1
Ustanovenie upravuje vzhľadom na obsah splnomocňovacieho ustanovenia predmet úpravy, kvalifikačné predpoklady na výkon pracovnej činnosti pedagogických zamestnancov a odborných zamestnancov.

K § 2
Cieľom je jednotná aplikácia a posudzovanie kvalifikačných predpokladov na výkon pracovnej činnosti pedagogického zamestnanca a odborného zamestnanca a jednotná aplikácia ustanovenia § 10 zákona a postup pri ich posudzovaní kvalifikačných predpokladov. V rámci úpravy postupu pri posudzovaní kvalifikačných predpokladov pedagogických zamestnancov a odborných zamestnancov sa ustanovujú ako podrobnosť doklady preukazujúce získanie vzdelania.

K § 3
Účelom ustanovenia je uvedenie podrobností týkajúcich sa posudzovania kvalifikačných predpokladov. Cieľom ustanovenia je, aby riaditelia škôl a školských zariadení, zriaďovatelia, regionálne úrady školskej správy a ministerstvo školstva jednotne postupovali pri posudzovaní plnenia kvalifikačných predpokladov v súlade s § 14 zákona. 

K § 4
Účelom ustanovenia je uvedenie podrobností týkajúcich sa posudzovania dĺžky výkonu pracovnej činnosti a vykonania prvej atestácie ako súčasti kvalifikačných predpokladov, ktoré pomôžu posudzovateľom. Cieľom je, aby riaditelia škôl a školských zariadení, zriaďovatelia, regionálne rady školskej správy  a ministerstvo školstva jednotne postupovali pri posudzovaní dĺžky výkonu pracovnej činnosti najmä tým, že sa uvádza niekoľko možností, ktorými je možné jednoznačne a dôveryhodne preukázať výkon pracovnej činnosti na účely posúdenia kvalifikačných predpokladov.

K § 5
Účelom ustanovenia je uvedenie ďalších podrobností týkajúcich sa posudzovania plnenia kvalifikačných predpokladov, ktoré umožnia posúdiť vzdelanie pedagogických zamestnancov, ktorí získali vzdelanie iné, než je uvedené v prílohách č. 1 až 17, alebo získali vzdelanie v zahraničí. Uvedené podrobnosti umožnia uplatniť také postupy posudzovania plnenia kvalifikačných predpokladov, ktoré vylúčia možnosť znevýhodnenia pedagogického zamestnanca alebo odborného zamestnanca. 

K § 6
Účelom prechodných ustanovení je potreba vymedzenia dokladov o získaní vzdelania v oblasti špeciálnej pedagogiky podľa predpisov účinných do 31.  augusta 2019, t. j. pred nadobudnutím účinnosti zákona č. 138/2019 Z. z. 

K § 7
Vzhľadom na rozsah zmien v prílohovej časti vyhlášky sa pristupuje k novej vyhláške a preto sa zrušuje doterajšia vyhláška Ministerstva školstva, vedy, výskumu a športu Slovenskej republiky č. 173/2023 Z. z. o kvalifikačných predpokladoch pedagogických zamestnancov a odborných zamestnancov.

K § 8
Účinnosť návrhu vyhlášky sa navrhuje 1. januára 2027 v nadväznosti na začiatok nového kalendárneho roka.


K prílohám č. 1 až 10 a 12 až 17
Prílohy č. 1 až 10 a 12 až 17 obsahujú vzdelanie, ktoré je splnením kvalifikačných predpokladov na výkon pracovnej činnosti v kategórii a podkategórii pedagogického zamestnanca, v kategórii odborného zamestnanca a na príslušnom požadovanom stupni vzdelania. Vnútorná štruktúra príloh reflektuje historický vývoj vysokoškolského vzdelávania a stredoškolského vzdelávania v Československu a Slovenskej republike, a z tohto dôvodu uvádza chronologicky zostupne aj vzdelanie, ktoré je splnením kvalifikačných predpokladov a ktoré bolo možné získať v súlade s právnymi predpismi účinnými pred účinnosťou zákona a z toho dôvodu sa v prílohách vyskytuje terminológia, ktorá zodpovedá dobovej terminológii (napríklad „záverečná skúška pre učiteľstvo na národných školách alebo na školách II. stupňa na bývalej pedagogickej fakulte“, „dvojročné štúdium bábkarstva“, „študijný odbor pedagogika, špecializácia etická výchova“). Prílohy neuvádzajú  vzdelanie poskytované do začiatku šesťdesiatych rokov minulého storočia.

K prílohe č. 11
Úprava súvisí so zavedením novej kategórie pedagogického zamestnanca kandidáta. V súlade so systematikou textu predpisu je nová kategória vymedzená v samostatnej prílohe, vzhľadom na to, že ide o kategóriu s vymedzenou maximálnou dĺžkou výkonu pracovnej činnosti dva roky od uzatvorenia prvého pracovného pomeru v kategórii pedagogický zamestnanec kandidát.

K prílohe č. 18
Úprava súvisí s potrebami aplikačnej praxe. Dôvodom úpravy je potreba vymedzenia príbuznosti študijných odborov, študijných programov a odborov vzdelávania na vyučovanie predmetov v hudobnom odbore základnej umeleckej školy, čo zamestnávateľom uľahčí posudzovanie kvalifikačných predpokladov na výkon pracovnej činnosti pedagogického zamestnanca v kategórii učiteľ a podkategórii učiteľ základnej umeleckej školy na vyučovanie predmetov hudobného odboru v základnej umeleckej škole.

K prílohe č. 19
Príloha č. 19 obsahuje doklady o absolvovanom vzdelaní od 1. mája 1966 z dôvodu, aby bolo zrejmé, ktorý doklad o absolvovanom vzdelaní sa pedagogickým zamestnancom a odborným zamestnancom uznáva na výkon pracovnej činnosti pedagogického zamestnanca alebo na výkon pracovnej činnosti odborného zamestnanca.


